МахIмудил хIакъалъулъ хабар ккараб бакIалда ГIисаев МухIамадица аскIор ругел кIалдире балагьун хутIизарула. БитIухъего энциклопедист вугин абизе бегьула гьесда МахIмудил творчествоялъул рахъалъ. ГIажаибго ракIалде жо чIолев чиги вуго гьев. Гьесухъа бажарула МахIмудил щибаб кочIое баян кьезе. МахIмуд гьавуралдаса I20 сон тIубаялъул юбилей гьабизе хIадурлъулаго магIарул хъвадарухъабигун ва Авар театралъул хIалтIухъабигун цадахъ ниж ун рукIана ХъахIабросулъе. Ниж рачIун ругиланги рагIун гьалбадерихъе вачIана М. ГIисаевги. Гьев кIалъалеб мехалда сихI къотIун чIун рукIана киналго. Дида аскIовехун вукIарав поэт ГIабасил МухIамад битIахъего гьесухъ гIенеккун хаган хутIун вукIана. «ХIикматав чи вихьулищ, ле! Гьадинал гIадамазул адаб гьабизе, гьел цIунизеги ккола» - ян щурана дидехун гьес. Нижго кватIулел рукIин гурони, ГIисал МухIамадида аскIоса ине лъиего бокьулеб букIинчIо.